**ДЪРВОСЕКАЧ ЗАГИВА ПРИ ДЪРВОДОБИВ**

**I. Обстоятелства**

В деня на злополуката при сеч на дърво /топола/ пада сух клон от тополата с диаметър около 40 см върху пострадалия и го наранява смъртоносно.

**II. Причини за злополуката, нарушени нормативни актове и лица, допуснали нарушения:**

При извършената проверка на място се констатира, че:

1. Работодателят е допуснал пострадалото лице да работи като резач без да има сключен трудов договор преди постъпване на работа. Нарушен е чл. 61, ал.1, във връзка с чл. 1, ал. 2 от Кодекса на труда.

2. Работодателят не е провел и документирал началния инструктаж по безопасност и здраве при работа на пострадалия. Нарушен е чл. 281, ал. 1 от КТ, във връзка с чл. 12, ал. 1 и ал. 2 от Наредба № РД-07-2 от 16 декември 2009 г. за условията и реда за провеждането на периодично обучение и инструктаж на работниците и служителите по правилата за осигуряване на здравословни и безопасни условия на труд /ДВ, бр. 102 от 2009 г./.

3. Не е провел ежедневния инструктаж на пострадалото лице, пряко заето в дейности с висок производствен риск - рязане на дърва на сечище. Нарушен е чл. 281, ал. 1 от КТ, във връзка с чл. 15, ал. 1 от Наредба РД-07-2 за инструктажа на работниците и служителите по безопасност, хигиена на труда и противопожарна охрана ( ДВ, бр.102 от 2009 г.).

4. При работа с моторна резачка „Щил” - оборудване, при което съществува риск за безопасността и здравето на работещите, работодателят не е осигурил писмени инструкции за работа с машината, които съдържат необходимата информация относно: условията за използване на работното оборудване, предвидимите ненормални ситуации, изискванията за безопасност и здраве при работа, извлечените от опит заключения при използването на работното оборудване, с което е нарушил разпоредбата на чл. 166, ал. 2 и ал. 3 от Наредба №7 за минималните изисквания за здравословни и безопасни условия на труд на работните места и при използване на работното оборудване (ДВ 88/1999 г.).

5. По време на проверката на място се констатира, че работодателят е допуснал до работа пострадалото лице, на длъжност „резач“, без изискващите се за съответния вид работа лични предпазни средства /каска, ръкавици и др./. Нарушен е чл. 246, ал. 2 от Наредба №7 от 23.09. 1999 г. за минималните изисквания за здравословни и безопасни условия на труд на работните места и при използване на работното оборудване (ДВ, бр. 88 от 08. 10. 1999 г.).

6. При проверката на документите работодателят не представи извършена оценка на риска за здравето и безопасността на работещите на сечището, която да обхване работните процеси /рязане на дърва, складиране и транспортиране/, избора на работното оборудване, организацията на работните места и други странични фактори, с което е нарушена разпоредбата на чл. 16, ал. 1, т. 1 от Закона за здравословни и безопасни условия на труд (ЗЗБУТ) (ДВ, бр. 124 от 23.12.1997 г.).

Констатирани са и други нарушения на трудовото законодателство, нямащи пряко отношение към станалата трудова злополука.

**III. Предприети мерки:**

Приложени са принудителни административни мерки за всички констатирани нарушения и е потърсена административнонаказателна отговорност на работодателя за нарушенията в т. 1 и т. 5.

Обявено е съществуването на трудово правоотношение с пострадалия работник.